### Beslutningstema

Det skal besluttes, om der skal gives en lovliggørende landzonetilladelse til ændret anvendelse fra græsareal til parkeringsplads på [adresse], 6534 Anton Thomsen

### Sagsfremstilling

Der er søgt om en lovliggørende landzonetilladelse til ændret anvendelse af et græsareal til et parkeringsareal på ejendommen matr. nr. 267 Agerskov Ejerlav, beliggende [adresse], 6534 Anton Thomsen.

Arealet er på 3.200 m2, og belægningen er ændret fra græs til grus. Arealet bruges til parkeringsplads for virksomhedens turistbusser.

Efter § 35 i planloven må der i landzone ikke uden tilladelse fra kommunen foretages udstykning, opføres ny bebyggelse eller ske ændringer i anvendelse af bestående bebyggelse og ubebyggede arealer.

Ændret anvendelse fra græsareal til en grusbelagt parkeringsplads vurderes til at kræve en landzonetilladelse.

I forbindelse med sagsbehandlingen har der været besigtigelse af forholdene mellem [adresse] 21, og arealet.
Der har været dialog med nabo og virksomhed.

Nabo på [adresse] er dog stadig imod, at der gives en lovliggørende landzonetilladelse.

Margrethe Berg føler sig generet af lys og dieselos fra busser, der holder parkeret med fronten ind mod naboen.
Det eksisterende beplantningsbælte mellem parkeringsplads og naboens ejendom er ca. 12 m bredt og består af høje løvfældende træer.

Der er stillet følgende vilkår i udkast til en lovliggørende landzonetilladelse:

1. Ind mod naboen mod vest skal der opsættes et hegn på en strækning på ca. 17 m og med en højde på 180 cm. Se placeringen på kortet.

2. Hegnet skal opsættes ved det eksisterende beplantningsbælte, hvor der i dag er et trådhegn, så lyset fra virksomhedens køretøjer ikke kan lyse ind i naboens bolig.

3. Lyset fra de holdende køretøjer må ikke kunne trænge igennem hegnet.

4. Hegnet skal være opsat 3 måneder efter, at tilladelsen er trædt i kraft og klagefristen er udløbet.

5. Så længe virksomhedens køretøjer holder ind mod naboen, skal hegnet være der.

Margrethe Berg mener, at hegnet skal have en højde på 3 m for at undgå gener i forhold til lys og dieselos. Virksomheden ønsker etableret hegnet i en højde af 1,2 m.

Forvaltningen har vurderet, at et hegn på 180 cm er højt nok til at hindre, at lys fra bussernes forlygter lyser ind i naboens bolig. Ligeledes er højden den almindelige højde man etablerer hegn på i skel. Naboen vil kunne se lyset fra toplygterne, men det er forvaltningen vurdering, at lyset ikke vil være til væsentlig gene for naboen.

Det er desuden vurderet, at hegnet skal have en længde på 17 m for at hindre lysgener ind i naboens bolig.

I forhold til gener fra dieselos har Tønder Kommune et tomgangsregulativ, som virksomheden skal overholde. Det betyder, at busserne højst må holde i tomgang i 1 minut, eller i den tid det tager at opnå korrekt olie-/lufttryk. Tomgang alene for at opvarme busserne må ikke ske. Det er politiet, der håndhæver tomgangsregulativet.

Følgende er vedlagt som bilag:

- Indsigelser fra naboer og virksomheden.
- Kort, der viser placering af hegnet.
- Oversigtskort, der viser parkeringspladsen og hvor naboen bor.

- Billeder, der viser toplys fra busserne.

### Lovgrundlag

Planloven

### Fagchef for Plan og Udvikling indstiller,

|  |  |
| --- | --- |
| at | der gives en lovliggørende landzonetilladelse til ændret anvendelse fra græsareal til parkeringsplads på [adresse], 6534 Anton Thomsen. |

### Beslutning

Indstillingen godkendt med den tilføjelse, at der i stedet skal etableres hegn med en højde på 120 cm.